Súradnice: 49°14′14″S 19°02′32″V﻿ / ﻿49,2372°S 19,0422°V﻿ / 49.2372; 19.0422

**Vrátna dolina** alebo skrátene **Vrátna** je dolina v Krivánskej Malej Fatre. Ide o najväčšie stredisko letnej aj zimnej malofatranskej turistiky.

Poloha
------

Vrátna dolina sa nachádza asi 25 km od mesta Žilina a 3 km od obce Terchová v Národnom parku Malá Fatra. Územie Vrátnej ohraničuje veniec vrcholov Boboty, Veľký Rozsutec, Stoh, Poludňový grúň, Chleb, Veľký Kriváň, Kraviarske, Baraniarky a Sokolie. Rozdeľuje sa na ďalšie dve doliny Starú a Novú dolinu, ktoré oddeľuje Grúň (989 m). Pôsobivý je predovšetkým úzky vstupný kaňon Tiesňavy s viacerými vodopádmi, ktoré vytvára riečka Varínka, ktorá vyviera v závere doliny. Skaly z dolomitu vytvárajú zaujímavé útvary nazvané Skalné mesto, Mních, Ťava, Päť furmanov a iné.

Dejiny
------

Chata Vrátna, rok 1972
Počas prvej svetovej vojny bola Vrátna navštevovaná okrem botanikov iba drevorubačmi a zlatokopmi, ktorí skúmali najmä oblasť okolo Veľkého Rozsutca. Celé územie bolo vo vlastníctve grófskej rodiny Majláthovcov, ktorý ho používali ako lovný revír. Prvopočiatky lyžiarstva siahajú do obdobia od 1920 do 1930. Do druhej svetovej vojny bolo na území (okrem chaty pod Chlebom a chaty pod Rozsutcom) iba jedno turistické zariadenie v Štefanovej. Počas SNP boli tieto stavby fašistickým vojskom vypálené. Prvá bola na pôvodných základoch zrekonštruovaná chata pod Chlebom, v roku bola vybudovaná 1948 nová chata pod Sokolím a neskôr pod Rozsutcom a na Grúni. V roku 1950 bola postavená Chata Vrátna a sedačková lanovka. Od roku 1954 pôsobí vo Vrátnej Horská služba a od roku 1959 má v dolnej stanici sedačkovej lanovky svoju záchrannú stanicu. V roku 1966 bol postavený hotel Boboty, 1968 viaceré reštaurácie a autokemping Sokolie. V roku 1977 bola na Grúni zriadená elektrická prípojka a v roku 1978 bol na svahu Paseky postavený prvý lyžiarsky vlek. V roku 1982 boli dokončené lyžiarske vleky na Poludňovom Grúni a na Grúni.

Pohľad na Vrátnu dolinu z Poludňového grúňa. Napravo od stredu fotografie sú Tiesňavy.
### Povodeň v roku 2014

21. júla 2014 spadlo na ploche 4 km² za hodinu a pol až 65 milimetrov zrážok. V časti Hromové sa podmáčal svah na ploche približne 50 ha a zosunul sa. Vytvorilo sa umelé jazero, ktoré sa naplnilo vodou a jeho pretrhnutím vznikla prívalová vlna. Došlo ku vytvoreniu katastrofického hlinito-kamenitého prúdu, tzv. muru s objemom asi stotisíc kubických metrov materiálu. Hrúbka vrstvy prúdu dosiahla asi 5 m a ten spôsobil pohyb masy kamenia a hliny, ktorá zavalila dolnú stanicu lanovky, chatu a parkovisko.

Povodeň spôsobila značné materiálne škody. Bola poškodená časť obecného vodovodu, koryto potoka, cestná komunikácia v častiach Starý dvor a Tiesňavy a v centre obce. Voda značne poškodila Chatu Vrátna a dolnú stanicu lanovky. Bolo zničených 49 automobilov. K obetiam na životoch nedošlo. Predbežné škody sa odhadli na 10 mil. €.

Turistika
---------

Vo Vrátnej doline sa nachádza viacero lyžiarskych stredísk (Paseky, Poludňový grúň, Tížinka, Príslop, Oštiepková mulda a Chleb) s umelo zasnežovanými lyžiarskymi svahmi s dobrými podmienkami pre zjazdové lyžovanie, beh na lyžiach, snowboarding, skialpinizmus ale aj snowtubing a paragliding. V závere Starej doliny sa nachádza Chata Vrátna so sedačkovou lanovkou na Chleb, odkiaľ je jednoduchý prístup na hlavný hrebeň pohoria.

V lete je možné vybrať si z hustej siete značených turistických chodníkov niekoľkých obťažností. Hrebeňové túry uľahčia lanovky do Snilovského sedla a na Grúň. Strediskom turistického ruchu vo Vrátnej je bývalá pastierska osada Štefanová.

Vrátna dolina ponúka ideálne podmienky na cykloturistiku. V oblasti Vrátnej je veľké množstvo ubytovacích a stravovacích možností.

Šport
-----

Turistická mapa - Vrátna.
Vrátna je miesto pre viaceré športové podujatia. Vo Vrátnej sa konali cyklistické preteky, napríklad Majstrovstvá sveta cyklotrialu (2004) v Tiesňavách alebo Európsky pohár v cyklistike telesne a zrakovo postihnutých (2007). V zimnom období sa vo Vrátnej viackrát konal Európsky pohár v snowboardingu (2008, 2009, 2010).

Referencie
----------

1. ↑   *Názvy vrchov, dolín, priesmykov a sediel* [online]. Bratislava: Úrad geodézie, kartografie a katastra SR, [cit. 2023-03-28]. Dostupné online.
2. 1 2  *Malá Fatra - Vrátna, Letná turistická mapa 1:50 000*, Vojenský kartografický ústav, š. p. Harmanec, 2000
3. 1 2   *Mapový portál HIKING.SK* [online]. Denník N, [cit. 2023-03-28]. Dostupné online.
4. 1 2   *Prívalová povodeň - posledná aktualizácia 4. 8. 2014* [online]. terchova.sk, 4. 8. 2014, [cit. 2014-08-08]. Dostupné online. Archivované 2014-08-10 z originálu.
5. ↑  Liščák, P. Jelínek, R. Olšavský, M. Žilka, A. Melicherčík, J. *Hlinito-kamenitý prúd vo Vrátnej* [online]. Bratislava: ŠGÚDŠ, 31.07.2014, [cit. 2014-08-02]. Dostupné online.
6. ↑   *Majstrovstvá sveta v cyklotriale - Terchová* [online]. bikemagazin.sk, 14.07.2004, [cit. 2010-02-10]. Dostupné online. [nefunkčný odkaz]
7. ↑   *Vrátna dolina hostila Európsky pohár telesne a zrakovo postihnutých* [online]. www.terchova-info.sk, 31.07.2007, [cit. 2010-02-10]. Dostupné online.

Zdroj
-----

* Jozef Gargulák, Vladimír Križo a kol: *Malá Fatra. Turistický sprievodca ČSSR* 2. vyd, Šport, slovenské telovýchovné vydavateľstvo, Bratislava 1984;

Iné projekty
------------

Commons
* Spolupracuj na Commons Commons ponúka multimediálne súbory na tému **Vrátna**

Externé odkazy
--------------

* www.terchova.eu
* www.terchova-info.sk
* www.vratna.sk
* 3D panoráma Archivované 2014-01-03 na Wayback Machine
* Interaktívna mapa lyžiarskych stredísk

Autoritné údaje: * NK ČR: xx0079508
* SNK: 84058